Tunneli Gibraltarin salmen alitse
Piakkoin voidaan junalla ajaa huristaa Euroopasta Afrikkaan vähemmässä kuin tunnin ajassa – pitkin merenpohjaa. Marokonkin hallitus on nimittäin jo antanut suostumuksensa tunnelin rakentamiseen Espanjan ja Marokon välillä. Työhön ryhdytään pian täydellä todella, ja varojen hankkimista varten on jo muodostunut yhtiö. Nykyään ei tämä tuuma, jolle ensin naurettiin pelkkänä haavekuvana, näytä ollenkaan mahdottomalta, sillä paraikaa on Amerikassa valmistumassa kolme vedenalaista tunnelia, joiden rakentamisessa on saatu hyvää kokemusta.

Tosin on merenalainen tunneli Euroopan ja Afrikan välillä verrattomasti paljoa suurempi ja uskaliaampi esitys. Ranskalainen insinööri Berlier, joka tuuman on alkuun pannut, ei uusimman, lopullisen suunnitelmansa mukaan tahdo alkaa tunnelia läheltä englantilaisten omistamaa Gibraltaria, vaan Vaquerosta suoraan Tangeriin. Tämä matka on 32 kilometriä pitkä, ja suurin merensyvyys tällä matkalla on 396 metriä. Lisäksi tulevat vielä alkutunnelit, Marokon puoleisella rannalla 6 ja Espanjan rannalla 3 km. Merenpohja on enimmäkseen eheää kalliota, joka suuresti helpottaa työtä. Tunneliin liittyen rakennetaan sitte 591 kilometrin pituinen tie halki Marokon, ja täten saadaan suoranainen rautatieyhteys aina Senegaliin asti. Silloin avautuu suunnaton liikoja kehittymismahdollisuus osalle mustien maita, joka sata vuotta takaperin oli aivan tuntematonta aluetta.

Tunnelin kustannukset on Berlier laskenut nousevan 123 miljoonaan markkaan, siis 3,000 mk metriltä. Aikaisempiin tunnelirakennuksiin verraten on tämä kustannus huokea, osottaen insinööritaidon suurta kehittymistä viime aikoina. St. Gotthard-tunneli esim. tuli maksamaan 3,800 mk. metri ja Arlbergtunneli 3,600 markkaa.

Lähde: Työmies 28.9.1904.

Anonyymi
Työmies
1904